A Törvényszék 2016. február 4-i ítélete – Italian International Film kontra EACEA
(T-676/13. sz. ügy)1
(„Az európai audiovizuális ágazatot támogató program (MEDIA 2007) – Az európai filmek nemzetközi forgalmazását támogató intézkedések – Ajánlattételi felhívás a 2013. évi »szelektív« program keretében – Az EACEA aktusa, amely tájékoztatja a felperest az »Only God Forgives« című filmre vonatkozó pályázatának elutasításáról – Az EACEA elutasítást megerősítő, ám új indokokat tartalmazó aktusa – Hatáskör – A Bizottság és az EACEA közötti feladatmegosztás – Mérlegelést nem engedő hatáskör – Megsemmisítés iránti kereset – Megtámadható aktus – Elfogadhatóság – Indokolási kötelezettség – Állandó útmutató 2012–2013 – Materiális vagy fizikai forgalmazásra vonatkozó megállapodás – Az EACEA előzetes tájékoztatásának hiánya – A pályázat nem támogatható jellege”)
Az eljárás nyelve: olasz
Felek
Felperes: Italian International Film Srl (Róma, Olaszország) (képviselők: A. Fratini, B. Bettelli és M. Bottino ügyvédek)
Alperes: Oktatási, Audiovizuális és Kulturális Végrehajtó Ügynökség (EACEA) (képviselők: H. Monet és D. Homann, meghatalmazottak, segítőik: D. Fosselard és A. Duron ügyvédek)
Az ügy tárgya
Az „Only God Forgives” című filmre vonatkozó támogatás nyújtása iránt az európai audiovizuális ágazatot támogató program végrehajtásáról szóló (MEDIA 2007), 2006. november 15-i 1718/2006/EK európai parlamenti és tanácsi határozat (HL L 327., 12. o.) alapján közzétett, 2007. január 1-je és 2013. december 31. közötti időszakra vonatkozó EACEA/21/12 ajánlattételi felhívás (MEDIA 2007 – Európai filmek nemzetközi forgalmazásának támogatása – a „szelektív” program 2013) (HL C 300., 5. o.) keretében a felperes által benyújtott pályázat elutasításáról szóló határozat megsemmisítése iránti kérelem.
Az ítélet rendelkező része
A Törvényszék a keresetet elutasítja.
Az Italian International Film Srl és az Oktatási, Audiovizuális és Kulturális Végrehajtó Ügynökség (EACEA) maguk viselik saját költségeiket.
____________
1 HL C 45., 2014.2.15.